CELEX: 32012D0706(02)
Language: hu
Date: 2012-07-03 00:00:00
Title: A Bizottság határozata ( 2012. július 3. ) az uniós héafórum létrehozásáról

6.7.2012   
            
            
               HU
            
            
               Az Európai Unió Hivatalos Lapja
            
            
               C 198/4
            
         A BIZOTTSÁG HATÁROZATA
   (2012. július 3.)
   az uniós héafórum létrehozásáról
   2012/C 198/05
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:
   
               (1)
            
            
               2008. decemberi közleményében (1) a Bizottság bemutatta a rövid távra szóló intézkedési tervét a héacsalás elleni küzdelem területén. A Bizottság – az adóhatóságok szerepvállalásának mérséklésére és a vállalkozások adminisztratív terheinek csökkentésére irányuló átfogó céllal – egyúttal egy olyan hosszabb távú megoldásról folytatott eszmecsere megkezdésére is javaslatot tett, amely figyelembe venné a technológiai fejlesztéséket, illetve a szabályoknak való megfelelés és az ellenőrzés tekintetében alkalmazott új stratégiákat.
            
         
               (2)
            
            
               Tekintettel továbbá az adófizetőknek a héarendszer működtetésében betöltött meghatározó szerepére, valamint arra, hogy az adóhatóságokkal folytatott kapcsolatuknak – amely érdemben befolyásolhatja a rendszer igazgatási költségeinek alakulását – a bizalom kell képezze alapját, a Bizottság egy új, az önkéntes megfelelésre, kockázatértékelésére és ellenőrzésre alapozott megközelítés kidolgozására vonatkozó elképzelést terjesztett elő. E megközelítés jegyében felkérték az üzleti szféra képviselőit, hogy szakértelmükkel járuljanak hozzá a hosszabb távú stratégiáról folytatott eszmecseréhez.
            
         
               (3)
            
            
               A héarendszer működtetésével kapcsolatban a tagállami végrehajtás nyomán ténylegesen felmerülő gyakorlati problémák, valamint az adminisztratív terhek csökkentésére kínálkozó lehetőségek uniós szintű megvitatása céljából 2010 márciusában létrehozták az európai uniós héarendszer zökkenőmentes működésével foglalkozó üzleti szakértői csoportot (BEGV) (a továbbiakban: a héá-val foglalkozó üzleti szakértői csoport).
            
         
               (4)
            
            
               2011. február 23-án a tagállamok megállapodásra jutottak egy új eseti szakértői csoport, az adóhatóságok közötti párbeszéd platformjának (TADP) felállításáról. A nagyban megváltozott üzleti környezet egyes tagállamokat olyan ügyfélorientált üzleti stratégia kidolgozására ösztönözte, amely az adófizetők/ügyfelek különböző csoportjainak, illetve ezek magatartásának és az adóhatóságokkal folytatott kapcsolatuk során megtapasztalt nehézségek megértésére épül. Ebbe pedig ugyanúgy beletartozik az egyéni adóbevallás benyújtása, mint a nagyvállalati igények kielégítése. E megközelítés célja azt volt, hogy egyenlő versenyfeltételeket teremtsenek a szabályoknak eleget tevő vállalkozások számára. A megközelítés egyúttal lehetővé tette az adóhatóságok számára, hogy az erőforrásokat hatékonyabban használják fel a csalás elleni küzdelemben.
            
         
               (5)
            
            
               Mindkét szakértői csoportot azzal a céllal hozták létre, hogy kidolgozzák az adóhatóságok és az üzleti szféra szakértői közötti, egy új fórum keretében megvalósuló, uniós szintű párbeszéd részleteit.
            
         
               (6)
            
            
               A héarendszer uniós szintű irányításának javítása céljából, összhangban a héa jövőjéről szóló, az „Úton egy egyszerűbb, stabilabb és hatékonyabb, az egy egységes piacra szabott héarendszer felé” című bizottsági közleménnyel (2), az érdekelt felek ugyancsak szorgalmazták egy olyan uniós szintű kommunikációs csatorna létrehozását, amelyen keresztül az adóhatóságok, az üzleti szféra képviselői és a Bizottság megoszthatják egymással nézeteiket a héaigazgatás gyakorlati kérdéseiről.
            
         
               (7)
            
            
               Mindkét oldal bevált gyakorlatainak megismerése hozzájárulhat a héarendszerek igazgatásának egyszerűsítéséhez és ezáltal a megfelelési költségek csökkentéséhez, egyúttal a héabevételek biztosításához. Helyénvaló tehát létrehozni (a tagállamokat és az érdekelt feleket tömörítő, a Bizottság elnökletével működő) uniós héafórumot, valamint meghatározni annak feladatait és szerkezetét.
            
         
               (8)
            
            
               Az uniós héafórum strukturált platformot biztosít a párbeszédhez. A fórum célja a vállalkozások és az adóhatóságok közötti kapcsolat javítása a jelenlegi uniós héarendszer zökkenőmentesebb működését lehetővé tevő feltételek megteremtése érdekében, és ezen keresztül a mindkét oldalon jelentkező költségek és adminisztratív terhek csökkentése. A héarendszer működtetésével összefüggésben felmerülő valós gyakorlati problémákat, illetve ezek lehetséges megoldásait kell megvitatni.
            
         
               (9)
            
            
               A fórum a Bizottság elnökletével működik, részvevői a tagállami adóhatóságok és az üzleti szférát vagy adószakértőket képviselő szervezetek; képviselőiket a tagállami hatóságok és szervezetek fogják jelölni.
            
         
               (10)
            
            
               A 2001/844/EK, ESZAK, Euratom bizottsági határozat (3) mellékletében megállapított bizottsági biztonsági szabályok sérelme nélkül meg kell határozni azokat a szabályokat, amelyek szerint a fórum tagjai információkat hozhatnak nyilvánosságra.
            
         
               (11)
            
            
               A személyes adatokat a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (4) megfelelően kell feldolgozni,
            
         A KÖVETKEZŐKÉPPEN HATÁROZOTT:
   1. cikk
   Tárgy
   Létrejön az „uniós héafórum” elnevezésű szakértői csoport (a továbbiakban: fórum).
   2. cikk
   Feladatok
   A fórum feladatai a következők:
   
               a)
            
            
               olyan platformot biztosít, ahol a vállalkozások és a nemzeti adóhatóságok szakértői informális keretek között vitathatják meg a héa területét érintő azon adóigazgatási kérdéseket, amelyekkel kapcsolatban jelenleg mindkét fél problémákba ütközik a határokon átnyúló ügyletek tekintetében;
            
         
               b)
            
            
               megvitatja az adóhatóságok, illetve az üzleti szféra szakértői által felvetett gyakorlati kérdéseket, továbbá megoldásokat dolgoz ki arra, hogy a meglévő héarendszer zökkenőmentesebb működése céljából miként lehetne mindkét fél érdekében hatékonyabban működtetni a meglévő héarendszert, többek között a csalás elleni küzdelem terén;
            
         
               c)
            
            
               segítséget nyújt a Bizottságnak azon bevált gyakorlatok átvételének ösztönzéséhez – például az informatikai eszközök használata terén –, amelyek hatékonyabb, biztonságosabb, méltányosabb és költséghatékonyabb héarendszert eredményezhetnek mindkét fél számára;
            
         
               d)
            
            
               indokolt esetben együttműködik más, a héa-val vagy az adózás területét érintő közigazgatási együttműködéssel foglalkozó, megfelelő szervekkel vagy bizottságokkal.
            
         3. cikk
   Konzultáció
   A Bizottság a héa területét érintő adóigazgatással kapcsolatos bármilyen kérdésben konzultálhat a fórummal.
   4. cikk
   Tagság – Kinevezés
   (1)   A fórum legfeljebb 45 tagból áll.
   (2)   A fórum összetétele:
   
               a)
            
            
               tagállamonként egy képviselő;
            
         
               b)
            
            
               az üzleti szférát vagy az adószakértőket képviselő legfeljebb 15 szervezet képviselői.
            
         (3)   Az egyes tagállamok adóhatóságai egy-egy képviselőt jelölnek az uniós héa területén adóigazgatási, megfelelési és az ügyfeleknek nyújtott szolgáltatásokat érintő kérdésekkel foglalkozó tisztviselők közül.
   (4)   A 4. cikk (2) bekezdésének b) pontjában említett szervezeteket az Adóügyi és Vámuniós Főigazgatóság főigazgatója nevezi ki a 2. cikkben említett területeken megfelelő kompetenciával rendelkező azon szervezetek közül, amelyek jelentkeztek a pályázati felhívásra.
   (5)   A szervezeteknek képviselőt és pótképviselőt kell jelölniük; utóbbi a képviselőt helyettesíti annak távolléte vagy akadályoztatása esetén. Az Adóügyi és Vámuniós Főigazgatóság főigazgatója elutasíthatja a szervezet által javasolt képviselő vagy pótképviselő pályázatát, ha az nem felel meg a pályázati kiírásban megadott feltételeknek. Ilyen esetben az érintett szervezetet másik képviselő vagy pótképviselő jelölésére kérik fel.
   (6)   A póttagok kinevezésére ugyanazon feltételek vonatkoznak, mint a tagokéra; a póttagok automatikusan helyettesítik a hiányzó vagy akadályoztatott tagokat.
   (7)   A szervezetek kinevezése három évre szól, kivéve, ha a (9) bekezdés alapján leváltják vagy kizárják őket. Hivatali idejük további pályázati felhívásokra való jelentkezés útján megújítható.
   (8)   A megfelelőnek bizonyuló, de ki nem nevezett szervezetek három évre tartaléklistára kerülhetnek, amelyről a Bizottság az egyes tagok helyére kinevezendő új tagokat választhatja ki.
   (9)   A 4. cikk (2) bekezdésének b) pontjában említett szervezetek vagy képviselőik az alábbi esetek bármelyikének előfordulása esetén hivatali idejük hátralevő részére lecserélhetők vagy kizárhatók:
   
               a)
            
            
               ha a szervezet vagy képviselője a továbbiakban nem képes érdemben hozzájárulni a fórum keretében zajló egyezetésekhez;
            
         
               b)
            
            
               ha a szervezet vagy képviselője nem felel meg az Európai Unió működéséről szóló szerződés 339. cikkében meghatározott feltételeknek;
            
         
               c)
            
            
               ha a szervezet vagy képviselője nem független bármifajta külső befolyástól;
            
         
               d)
            
            
               ha a szervezet vagy képviselője elmulasztotta időben értesíteni a Bizottságot valamilyen összeférhetetlenségről;
            
         
               e)
            
            
               ha a szervezet vagy képviselője lemond;
            
         
               f)
            
            
               ha a szak- és érdeklődési területek kiegyensúlyozott képviseletének biztosítása érdekében ez kívánatos.
            
         Az Adóügyi és Vámuniós Főigazgatóság főigazgatója az e cikk (9) bekezdésében meghatározott bármely feltétel vagy feltételek alapján az érintett szervezetet új képviselő vagy pótképviselő jelölésére kérheti fel.
   (10)   A kinevezett szervezetek és képviselőik nevét közzéteszik a bizottsági szakértői csoportok és más hasonló testületek nyilvántartásában (a továbbiakban: nyilvántartás), és a külön erre a célra létrehozott internetes oldalon.
   (11)   A személyes adatok összegyűjtése, feldolgozása és közzététele a 45/2001/EK rendelettel összhangban történik.
   5. cikk
   Működés
   (1)   A fórum elnöke a Bizottság képviselője.
   (2)   A Bizottság szolgálatainak egyetértésével a fórum feladatmeghatározása alapján egyes konkrét kérdések tanulmányozására alcsoportok hozhatók létre. Amint megbízatásukat teljesítették, az alcsoportokat fel kell oszlatni.
   (3)   Az elnök a fórum vagy egy alcsoport munkájába eseti alapon olyan külső szakértőket is bevonhat, akik egy adott napirendi kérdésben különösen jártasak. Az elnök emellett megfigyelői státust adhat magánszemélyeknek vagy a szakértői csoportokra vonatkozó horizontális szabályok (5) 8. pontjának (3) bekezdése szerinti szervezeteknek és tagjelölt országoknak. Különösen a csatlakozásra váró országok és nemzetközi szervezetek képviselői kaphatnak meghívást.
   (4)   A fórum tagjai és azok képviselői, valamint a felkért szakértők és megfigyelők eleget tesznek a Szerződésekben és azok végrehajtási szabályaiban előírt szakmai titoktartási kötelezettségnek, valamint az EU minősített információk védelmére a 2001/844/EK, ESZAK, Euratom bizottsági határozat mellékletében meghatározott bizottsági biztonsági szabályoknak. E kötelezettségeik elmulasztása esetén a Bizottság minden szükséges intézkedést meghozhat.
   (5)   A fórum és az alcsoportok üléseinek helyszínéül alapesetben a Bizottság helyiségei szolgálnak. A titkársági feladatok ellátásáról a Bizottság gondoskodik. A fórum és alcsoportjai ülésein részt vehetnek a Bizottság más olyan tisztviselői is, akiket érintenek a megbeszélések.
   (6)   A fórum a szakértői csoportokra vonatkozó egységes eljárási szabályzat alapján elfogadja saját eljárási szabályzatát.
   (7)   A Bizottság a szakértői csoportok nyilvántartásában vagy a nyilvántartásból elérhető, külön erre a célra létrehozott internetes oldalon közzéteszi a fórum tevékenységével kapcsolatos lényeges dokumentumokat. Nem tehetők közzé azok a dokumentumok, amelyeknek nyilvánosságra kerülése aláásná az 1049/2001/EK rendelet 4. cikke értelmében vett köz- vagy magánérdek védelmét (6).
   6. cikk
   Az ülések költségei
   (1)   A fórum tevékenységeiben részt vevők nem részesülnek díjazásban szolgálataikért.
   (2)   A fórum munkájában részt vevők utazási és – adott esetben – ellátási költségeit a Bizottság a hatályos bizottsági rendelkezéseknek megfelelően téríti meg.
   (3)   A költségek az éves forrásfelosztási eljárás keretében megállapított, rendelkezésre álló előirányzatok erejéig téríthetők meg.
   7. cikk
   Alkalmazás
   Ezt a határozatot 2018. szeptember 30-ig kell alkalmazni.
   
      Kelt Brüsszelben, 2012. július 3-án.
      
         
            a Bizottság részéről
         
         Algirdas ŠEMETA
         
            a Bizottság tagja
         
      
   
   
      (1)  A Bizottság Közleménye a Tanácsnak, az Európai Parlamentnek és az Európai Gazdasági és Szociális Bizottságnak – A héacsalás ellen az Európai Unióban folytatott küzdelem hatékonyabbá tételére vonatkozó koordinált stratégiáról, 2008. december 1., COM(2008) 807 végleges.
   
      (2)  COM(2011) 851, 2011.12.6.
   
      (3)  HL L 317., 2001.12.3., 1. o.
   
      (4)  HL L 8., 2001.1.12., 1. o.
   
      (5)  Az elnök közleménye a Bizottságnak: A bizottsági szakértői csoportokra vonatkozó horizontális szabályokról és a szakértői csoportok nyilvántartásáról, C(2010) 7649 végleges.
   
      (6)  E kivételek célja a közbiztonság, katonai ügyek, nemzetközi kapcsolatok, pénzpolitikai, monetáris politikai vagy gazdaságpolitikai érdekek, valamint az egyén magánéletének és személyiségének védelme, illetve üzleti érdekek védelme, bírósági eljárások és jogi tanácsok, ellenőrzések/vizsgálatok/átvilágítások és az intézmény döntéshozatali folyamatainak védelme.